Latvijas putnu sugu saraksts
Latvijas putnu sugu sarakstā ir uzskaitītas Latvijā savvaļā sastopamās putnu sugas, kā arī dota īsa informācija par to sastopamības biežumu (īpaši retajām sugām), statusu, kā arī ligzdošanas un ziemošanas statusu. Īpaši atzīmētas sugas, kas Latvijā novērotas, bet nav pilnvērtīgi iekļautas sugu sarakstā, jo ir šaubas par to izcelsmes vai ieceļošanas dabisko veidu. Nacionālajos sugu sarakstos tiek iekļautas sauszemes un jūras teritorijā konstatētās sugas. Saskaņā ar senāko Latvijas putnu faunas informācijas interneta vietni Putni.lv (tajā uzturētais sugu saraksts tiek uzskatīts par autoritatīvāko) šobrīd Latvijā savvaļā ir novēroti 377 sugu putni. Jaunākā suga sarakstā ir 2024. gada 1. jūnijā Papē gredzenošanai noķertā Dienvideiropas suga cetija (Cettia cetti). 2023. gadā Latvijā jaunas putnu sugas Latvijā netika atklātas, savukārt divos iepriekšējos gados tās bija trīs sugas katrā: 2022. gadā Amerikas melnā pīle (Melanitta americana), gredzenpīle (Aythya collaris), svītrainais ērglis (Aquila fasciata); 2021. gadā Sibīrijas čakstīte (Saxicola maurus), garknābja šņibītis (Calidris tenuirostris), melnplecu klija (Elanus caeruleus).